(ພາບປະກອບ)
ສັບປະດາຂັ້ນສູງເວທີປາໄສເສດຖະກິດ ອາຊີ - ປາຊີຟິກ (APEC) 2017 ຈະດຳເນີນໃນເດືອນ 11/2017 ຢູ່ດ່າໜັງ, ໃນນັ້ນ ເຫດການສຳຄັນທີ່ສຸດແມ່ນກອງປະຊຸມຂັ້ນສູງດ້ວຍການເຂົ້າຮ່ວມຂອງການນຳ 21 ພື້ນຖານເສດຖະກິດ ແລະ ຜູ້ແທນທາງການ, ນັກຂ່າວຕ່າງປະເທດ, ບັນດານັກທຸລະກິດແຖວໜ້າໂລກນັບພັນຄົນ. ໃນຂອບເຂດສັບປະດາຂັ້ນສູງ APEC 2017 ຢູ່ ດ່າໜັງ ກໍ່ຈະດຳເນີນກອງປະຊຸມສຸດຍອດວິສາຫະກິດ, ການເຈລະຈາຂອງການນຳຂັ້ນສູງກັບບັນດາການນຳ ABAC (ສະພາທີ່ປຶກສາດຳເນີນທຸລະກິດຂອງ APEC) ແລະ ກອງປະຊຸມລະຫວ່າງລັດຖະມົນຕີການຕ່າງປະເທດ - ເສດຖະກິດ. ທ່ານປະທານຄະນະກຳມະການປະຊາຊົນນະຄອນ ດ່າໜັງ ຮີງດຶກເທີ ໃຫ້ຮູ້ວ່າ: ນັບແຕ່ທ້າຍປີ 2014 ດ່າໜັງ ເລີ່ມດຳເນີນວຽກງານກະກຽມໃຫ້ບົດບາດເປັນນະຄອນ APEC 2017. ນະຄອນພວມຕັ້ງໜ້າປັບປຸງພື້ນຖານໂຄງລ່າງ, ປຸງຕົບແຕ່ງຕົວເມືອງ, ຜັນຂະຫຍາຍວຽກງານໂຄສະນາເຜີຍແຜ່, ບັນດາແຜນການບຳລຸງສ້າງແຫຼ່ງກຳລັງ ແລະ ຮັບປະກັນຄວາມສະຫງົບປອດໄພ, ສາທາລະນະສຸກ, ທີ່ມີການຮັບຕ້ອນ, ພະລາທິການ. ນະຄອນຫວັງວ່າ ດ່າໜັງ ບໍ່ພຽງແຕ່ສ້າງຄວາມປະທັບໃຈອັນດີງາມກ່ຽວກັບສະຖານທີ່ເປັນເຈົ້າພາບຈັດຕັ້ງທີ່ສົມບູນເທົ່ານັ້ນ ຫາກຍັງສ້າງເປັນຂີດໝາຍສະເພາະອີກດ້ວຍ ປະກອບສ່ວນເຂົ້າບັນດາຂີດໝາຍປະຫວັດສາດຂອງ APEC ດ້ວຍບັນດາຄຳຖະແຫຼງ ແລະ ຄຳໝັ້ນສັນຍາທີ່ໄດ້ຮັບຄວາມເຫັນດີເປັນເອກະສັນຈາກ 21 ພື້ນຖານເສດຖະກິດສະມາຊິກ.
(ແຫຼ່ງຄັດຈາກ VOV)